section_heading: Djetinjstvo
paragraph_text: Kao dijete nije imao sklonosti prema duhovnosti, niti je imao značajna duhovna iskustva. Više ga je zanimao sport, posebice kriket, u kojemu je bio i dokapetan srednjoškolskog tima. Baba je kasnije pojasnio kako je Avatar prekriven velom dok ne dođe vrijeme da se aktivira. No kada je imao 19 godina i bio na drugoj godini sveučilišta Deccan u Puni, upoznao je staru muslimanku, duhovnicu po imenu Hazrat Babajan. Ona ga je tada poljubila na čelo. To je ostavilo dubok trag na mladića. Počeo je proživljavati moćne vizije i mistična iskustva zbog kojih se ostavio svojih uobičajenih aktivnosti. Počeo je udarati glavom u kamen da bi, kao što je kasnije objasnio, održao kontakt s fizičkim svijetom. Usto je stupio u kontakt s drugim duhovnicima koje je kasnije (uz Babajan) nazvao „pet savršenih učitelja“ svojeg doba: Hazrat Tajuddin Baba iz Nagpura, Narayan Maharaj iz Kedgaona, Sai Baba iz Shirdija i Upasni Maharaj iz Sakorija.